
Becky Wicks

er født i Storbritannia. Hun har alltid hatt et sterkt ønske om å reise og bli kjent med andre land og kulturer. Det har ført til at hun har bodd og jobbet flere steder, fra London til Dubai, Sydney, Bali, New York og Amsterdam.

Hun har et stort forfatterskap bak seg, og sier hun elsker hvert minutt ved det å skrive bøker.

«Lucie Henderson? Er det virkelig deg?»

Lucie stoppet foran den åpne døren til sjokoladebutikken. Bestemor Mays gode venninne Cynthia klemte henne varmt. «Herregud, det er så lenge siden sist. Jeg trodde du var ute og reddet verden! Hva bringer deg tilbake til Yorkshire?»

«Å, du vet …» Lucie trakk på skuldrene.

Hvis hun fortalte Cynthia at hun ikke bare var her for å fylle en midlertidig rolle i Brookboroughs allmennpraksis, men for å komme seg etter en tragedie som hadde plaget henne i lang tid, kunne hun like gjerne kunngjøre det i en megafon til hele landsbyen. Brookborough var stedet der hemmelighold var ukjent. Alle visste hva alle andre gjorde på denne siden av North Yorkshire Moors. Det siste hun trengte, var at folk skulle begynne å se medlidende på henne.

«Fortell meg hva jeg har gått glipp av, Cynthia. Når så jeg deg sist? Jeg tror jeg var atten …»

Snart var hun fanget i den velduftende sjokoladebutikken. Hun smakte på flere godbiter mens Cynthia fortalte om høydepunktene hun hadde gått glipp av. Kanonilden av spørsmål hun avfyrte, var ikke så lett å svelge.

Hvordan var det å jobbe i Nepal?

Hvordan går det der nå, etter tragedien?

Hvordan har du det egentlig?

Spørsmålene var nok til å riste henne tilbake til en tilstand hun ikke hadde vært i siden jordskjelvet. Hun var så langt unna der hun trengtes …

Cynthia virket litt forsiktig, litt redde for at hun skulle høre eller si noe som fikk dem begge til å føle seg ukomfortable. Bestemor May hadde selvsagt fortalt sin eldste venninne et og annet om hennes spesialisering innen psykisk helse, om hennes internasjonale utplasseringer med Medicine Relief Operatives i fjerne katastrofeområder, men hvor mye visste noen om hva som hadde skjedd med kollegaen Jorge den dagen på skolen i Nepal?

«Jøss, dette er godt», hørte hun seg selv si.

Sjokoladen krevde hele hennes oppmerksomhet nå; smaken av barndommen. Hun kunne like gjerne ha tatt en bit av Austin Johnstone også, tenkte hun.

Det var ikke vanskelig å huske at hun sto sammen med bestevenninnen sin på trappen til den fredede All Saints’ Church på kvelden for fugleskremselfestivalen. Austin Johnstone – bedre kjent som AJ – kjøpte alltid en sjokolade til henne og utfordret henne til å få den til å vare hele dagen. Hun klarte det aldri. Sjokoladen var bare for god.

«Jeg lagde dem i morges, kjære.» Cynthia raslet med en papirpose og puttet flere sjokolader i den. «Ta med et par hjem til May. Bert pleide å kjøpe disse til henne, jeg vet at hun elsker dem.»

Duften av den søte sjokoladen til bestemoren, til ære for Lucies avdøde bestefar Bert, fristet henne da hun gikk videre.

Da hun stoppet ved foten av bakken, så hun All Saints’ Church som kikket ned på henne som en klok, brun ugle. Blikket hennes gled over gravsteinene som stakk opp fra den gresskledde kollen der AJ en gang hadde arrangert en seanse. Han hadde planlagt at de skulle nå ånden til den svarte ridderen fra nord, som angivelig hvilte der. De hadde gjort alle slags dumme ting på den tiden, de og vennene deres.

Helt til AJ hadde ødelagt alt ved å bli sammen med Claire Bainbridge.

Lucie skulte mens hun gikk videre. Selvsagt hadde han stormet inn i hjernen hennes som den påtrengende svarte ridderen. Selv ikke bekkene som rant langs de honningfargede steinhusene kunne tvinge minnene bort. Gudskjelov at deres veier ikke ville krysses mens hun var her.

Bestemor May hadde fortalt henne at han hadde flyttet til London. Hun hadde ikke sagt noe annet – bare at han hadde flyttet dit og var en meget respektert psykiater. Lucie hadde gjort den feilen å spørre om ham for mange år siden, og hadde oppdaget at han hadde giftet seg og fått to barn. Tvillinger, intet mindre. Det hadde ikke vært en god dag. Hver gang hun hadde tenkt på å søke ham opp på nettet etter det, hadde hun ombestemt seg. Hun visste at hun ville finne bilder av ham og Claire, lykkelig gift, sammen med de vakre tvillingbarna.

Nei, takk.

Så den blonde, blåøyde tidligere Mr. Populær var psykiater. Det ga mening. Han hadde alltid vært av den omsorgsfulle typen. Helt til han ble sammen med Claire, tenkte hun og rynket på nesen.

Hun hadde aldri glemt den dype smerten og ydmykelsen hun hadde følt den kvelden hun hadde stått utenfor soveromsdøren hans og hørt ham le sammen med Claire – av henne! Claire hadde ertet ham for at «lille, bortkomne Lucie» alltid fulgte etter ham som en hundevalp, og han hadde ikke sagt noe. Absolutt ingenting for å forsvare Lucie, som skulle være hans beste venn.

Det spilte ingen rolle hvor mange tidssoner og katastrofeområder hun hadde vært i siden – hun kunne fortsatt være tilbake der på et blunk. Atten år gammel, håpløst forelsket i Brookboroughs mest populære gutt, og hun hørte Claire si til ham: «Lucie ødelegger virkelig for stilen din, AJ. Hva med å la meg vise deg visse ting som lille Lucie aldri kunne?»

Ødeleggelsen. Den totale ydmykelsen over å høre ham svikte vennskapet deres på den måten. Hun hadde falt for ham. Han hadde vært hennes klippe siden han hadde funnet henne gråtende den gangen hun var ni år og den nye jenta i byen. Alle hadde hvisket om henne på skolen og kalt henne «den amerikanske foreldreløse». Han hadde stått opp for henne – en ekte helt. Hun hadde knapt klart å finne ord for å fortelle ham om brannen på en campingplass som hadde tatt livet av foreldrene hennes mens hun hadde sett på ulovlige skrekkfilmer med barnevakten i Denver. Eller om den travle, reiseglade tante Lina, som hadde tatt henne til seg en stund, men som ikke hadde hatt lyst til å binde seg til et barn og som hadde fløyet henne fra Colorado til Storbritannia, hvor hun skulle vokse opp hos besteforeldrene på farssiden.

AJ hadde alltid vært der for henne – som en venn, ikke noe mer. Han hadde ikke forlatt henne på en måned etter bestefar Berts død. Hun hadde vært fjorten år da. Han hadde ikke vært enig da hun hadde sagt at det var hennes feil. Men selvfølgelig var det hennes feil. Bestefaren hadde blitt tvunget til å begynne å jobbe igjen etter at hun kom, i stedet for å pensjonere seg som han hadde planlagt, slik at de skulle ha råd til å ta seg av henne. Han hadde jobbet så hardt at han hadde fått hjerteinfarkt og døde altfor ung.

«Lucie? Lucie Henderson?»

Flora McNally kom smilende ut på gaten fra gavebutikken. «For en herlig overraskelse! May sa jo at du skulle komme hjem. Hvor lenge blir du, lille Lu?

Lille Lu. Jøss … Ingen hadde kalt henne det da hun sto på scenen, etablerte allianser for samfunnsengasjement og talte for å redusere risikoen for katastrofer … Det ville fått henne til å smile, hvis det ikke hadde minnet henne om Claires spydige kommentarer.

«Jeg blir her et par måneder.»

«May er så stolt av deg, vennen», smilte den gråhårede kvinnen, og øynene hennes hadde det samme uttrykket som Lucie hadde sett i Cynthias øyne. «Det du må ha gått gjennom … Det var på nyhetene. Jeg hørte at du reddet noen barn ut av ruinene i Nepal? Du er heldig som er i live … bra gjort, du.»

Lucie takket henne og så ned. Det skulle ikke mye til før minnene kom tilbake. Skoleveggene som kollapset over Jorge. Den knirkende lyden av betong og stål. Vanntanken som veltet … Hun hadde trukket de andre ut – de tre barna måtte komme først – så snart buldringen hadde begynt. Brie og Jero fra teamet hennes hadde fulgt etter, oppskrapet og blodige, men i god behold. De hadde kalt det et mirakel at hun hadde kommet seg ut uskadd, men hun hadde ikke klart å redde Jorge.

De hadde gitt henne en medalje etter det. Hun hadde følt seg falsk da hun tok imot den.

Lucie dvelte ved minnene mens Flora snakket. Hvor mange flere mennesker sviktet hun bare ved å være her? Jo, hun hadde mareritt om Nepal iblant – men det var egentlig ingenting. Ikke når det fortsatt var folk der ute som hun kunne ha hjulpet. Dette avbrekket kom til å bli bra for henne – et koselig vikariat som allmennlege for å tenke på noe annet en stund, og en sjanse til å tilbringe mer tid sammen med bestemor May. Men jo fortere hun kunne komme seg ut igjen, der hun hørte hjemme, jo bedre var det.

«Går det bra med deg, vennen?» Du er litt blek.» Flora tok tak i armen hennes.

«Jeg har det bra. Jeg må videre, men det var hyggelig å hilse på deg, Flora.»

Hun svingte til venstre ved puben og tok stien langs bekken tilbake til bestemoren. Det virket som en like god sti som noen annen, forbi den eventyrlige Beck Isle Cottage.

Dette hadde alltid vært hennes favorittsted i landsbyen, og i dag var den kjølige luften i begynnelsen av mars som balsam. AJ hadde kysset henne her, da hun var ti år gammel, på den lille broen. Hvis hun husket riktig, hadde hun utfordret ham til å gjøre det et par uker etter en dansekveld i gymsalen på skolen. Han hadde kjøpt en sjokoladeplate til henne den kvelden. Den gangen hadde hun trodd at gaven hans hadde betydd noe. Det hadde den tydeligvis ikke.

Måten han hadde tørket seg om munnen på etterpå, som om det å kysse ei jente var det samme som å spise kattemat, hadde ikke gjort underverker for selvfølelsen hennes. Det hadde heller ikke gjort noe godt for selvtilliten å se ham med en jevn strøm av jenter etter det, mens hun hadde holdt seg i vennesonen.

Men hun hadde aldri forventet Claire. Hun hadde løpt ned trappen og ut døren etter å ha hørt dem sammen på rommet hans, før hun hadde blitt tvunget til å høre noe verre. Som om grunnen til at hun hadde løpt til ham i utgangspunktet ikke hadde vært ille nok … Hun hadde nettopp hørt bestemoren innrømme overfor Cynthia at hun og bestefaren alltid hadde hatt lyst til å reise når de ble pensjonister, og at Lucie hadde hindret dem i det!

Vel, ikke akkurat med de ordene. Hun visste at besteforeldrene elsket henne. Men hun var grunnen til at de ikke hadde kunnet reise som de hadde planlagt før bestefaren døde.

Cynthia hadde sagt at May kanskje kunne reise alene, uten bestefar, når Lucie hadde begynt på universitetet. Men May hadde svart at det ville hun nok ikke. Hun ville vente, for Lucie ville ofte være hjemme på ferie.

Hun hadde konkludert med at hun fortsatt hindret bestemoren i å leve det livet hun hadde ønsket seg før de ble tvunget til å ta henne til seg!

Hun hadde villet fortelle AJ at tante Lina hadde sendt henne en e-post der hun tilbød seg å betale for legeutdannelsen hennes hvis hun gikk med på å reise tilbake til USA og bli kjent med henne og hennes amerikanske røtter. Lina hadde tydeligvis dårlig samvittighet for at hun var for ung, for opptatt og for sørgende til å beholde henne i USA etter søsterens død.

Hun hadde håpet at AJ kanskje ville si at hun ikke trengte å dra, og at hjemmet hennes var der etter ni år. Det hadde vært hennes håp. Men etter å ha hørt det hun hadde hørt – først bestemoren og Cynthias samtale, og deretter AJ og Claires – hadde hun løpt hjem, åpnet den bærbare datamaskinen og takket ja til tantens tilbud i stedet, og forfulgt drømmen om å bli lege.

Hun hadde ikke engang sagt farvel til AJ. Han hadde nok ikke savnet at hun alltid fulgte etter ham som en hundevalp.

Lucie gikk langs den lille stien langs bekken og pustet inn vårduften. Hun hadde fortsatt ikke klart å skyve minnene om AJ ut av hodet da noe stort, mørkt og loddent kom mot henne fra ingensteds.

Hun skrek, akkurat da hun hørte en manns paniske advarsel.

Hva i …?

Mannen sprintet mot henne, fortsatt ropende.

For sent.

Lucie mistet balansen og falt utfor den gresskledde bredden og rett ned i den iskalde bekken.

Lucie var mer forferdet enn kald, og hun famlet som en blekksprut i vannet, mens føttene kjempet for å få feste på den mosegrodde bunnen. Ikke før hadde hun klart å komme seg halvveis oppreist, før en bredskuldret mann kom vadende mot henne.

«Her, ta hånden min!»

Lucie blunket og prøvde å fokusere. Det iskalde vannet skvulpet ved bredden, der en mørkebrun labrador sto og bjeffet advarende.

«Jeg har deg!» Mannen var bak henne nå, og fikk henne opp i stående stilling. «Det går bra med deg!»

Hun sank sammen mot ham og fikk igjen pusten. De røde støvlettene med høye hæler satt fast mellom steiner og greiner.

«Feil type sko for fluefiske, ser jeg», sa han. «Stå stille.»

Den stemmen.

Hjertet skjøt nærmest opp i halsen, akkurat idet hun ble løftet helt opp i armene til mannen. En halv meter oppe i luften, med vannet fossende ut av støvlene, fant hun ikke ord da to velkjente mandelformede øyne møtte hennes, og deretter ble så store at hun trodde han skulle slippe henne rett ned i vannet igjen.

Her var han. Austin Johnstone. AJ. Tykt, karamellblondt hår, blågrå øyne.

«Lucie?»

Hun blunket forskrekket og gjorde et forsøk på å rive seg løs. Han holdt henne enda tettere inntil det imponerende muskuløse brystet sitt.

«Sett meg ned!»

Hun prøvde å rive seg løs, men han holdt stadig fastere, som om hun ikke var noe annet enn en pose vektløse ballonger som bare kunne flyte bort.

«Sett meg ned, AJ!»

«Greit, greit.»

Et uttrykk som lignet irritasjon fortrengte all munterhet fra ansiktet hans. Han bar henne tilbake til bredden, hvor han satte henne forsiktig fra seg på gresset.

«Det er hyggelig å se deg også, Lucie», sa han tørt, mens håret hans falt fuktig ned over pannen hans. «Du har forresten et blad i håret.»

Hun knurret og rev av seg den våte jakken, og den høye mannen stilte seg opp rett foran henne og påkalte hennes fulle oppmerksomhet. Den harde brystkassen, de brede skuldrene som hadde støttet hodet hennes på så mange tog- og bussturer, sporet av et skjegg han definitivt aldri hadde hatt før. Han så faktisk bra ut med skjegg. Veldig bra. Penere enn noen gang.

«Hva gjør du her?» utbrøt hun.

«Jeg kunne spørre deg om det samme.»

Kinnene hennes blusset – et gammelt tegn. Hun så bort, for at øynene ikke skulle forråde henne og avsløre den brennende ilden i magen hennes.

Han hadde tatt av seg skoene. Den rødbrune genseren var bare våt rundt brystet og armene, men han trakk den av likevel, og avslørte en hvit T-skjorte som klamret seg til vaskebrettmusklene hans. Hun tok en kikk til da han tilbød henne genseren, men hun hadde ikke tenkt å ta imot den.

«Bare ta den», ba han og holdt den frem.

«Jeg har det bra», sa hun og motsto trangen til å ta tak i den og lukte på den. Han hadde alltid luktet så godt. «Jeg er på vei til bestemor.»

Labradoren hadde endelig sluttet å bjeffe.

«Du må ha kontroll på hunden din», kjeftet hun. «Kaster den alltid uskyldige mennesker ut i bekker?»

Hun hadde sagt det mest for å fylle den pinlige stillheten mens tankene hennes snurret. Dette kunne ha vært det rette øyeblikket for å storme av gårde med det som var igjen av verdighet, men på en eller annen måte nektet føttene å røre på seg. Hva gjorde han egentlig her? Besøkte familie og venner sammen med Claire og barna?

Hun ville ikke engang vite det.

«Jetson pleier ikke å gjøre dette», sa AJ unnskyldende til henne og strøk den tykke hårlokken bort fra pannen.

Håret var mørkere enn hun husket.

«Men nå gjorde han det! Når begynte du å like hunder, forresten?»

«Jeg har alltid likt hunder. Jeg hadde bare aldri hatt en før jeg begynte å jobbe med dem.»

Jobbe med dem? Var han ikke psykiater?

«Uansett …» Han holdt latteren tilbake, uten tvil på grunn av ansiktsuttrykket hennes. «Han oppfører seg vanligvis ikke slik – gjør du vel, kompis?»

Hunden hadde lagt seg ned, la hodet på potene og sukket. Lucie stirret skeptisk på den. Kanskje hunden hadde fornemmet en forbindelse mellom dem – en tynn tråd som pleide å knytte de to sjelene deres sammen. Hunder var smarte. Merkelige, men smarte.

Nei. Hun var irritert. Ikke underholdt. Det var ingen sjanse for at hun kom til å smile til ham eller den tåpelige hunden hans, verken nå eller noen gang. Ikke etter at han hadde unnlatt å forsvare henne, og vennskapet deres, overfor Claire. Det hadde såret henne.

Herregud, det er mange år siden. Du må gi slipp på det.

AJ gliste fortsatt til henne. Blikket hans gled over henne. Hvorfor så han på henne på den måten?

«Jeg må gå», sa hun tamt og fikk omsider beina til å bevege seg tilbake mot hovedveien.

«Lucie?»

Hun nølte. Stemmen hans hadde den samme tonen som hos gutten hun hadde forgudet siden hun var ni år gammel, pluss et lite snev av en bønn som burde ha vært tilfredsstillende etter all denne tiden, men som bare virket som om den vred om nøkkelen i en dør hun hadde låst med bolter.

Hjertet hennes raste igjen som et godstog.

«Ja?»

«Kan jeg få gjøre dette godt igjen?»

Hun snudde seg igjen. Selv klissvåt var han deilig. Hvorfor kunne ikke synet av ham frastøte henne? I stedet vekket det en million minner, alle fra før den gangen hun hadde hørt det håndfaste beviset på at hennes kjærlighet ikke var gjengjeldt.

Ikke at han visste at hun hadde hørt noe – selv om de alltid gikk inn og ut av hverandres hus på den tiden.

«Middag i kveld? Jeg henter deg.»

Hun så på ham. Pokker, han så mer sexy ut for hvert sekund som gikk.  En mann nå, ikke en tenåring.

«Hvordan vet du hvor jeg bor?»

Han stirret ned på henne. «Du sa nettopp at du skulle til May.»

Lucie rynket pannen. Alt dette var så merkelig … men samtidig så kjent. Kanskje en del av henne ønsket å vite hva han hadde drevet med i den tiden hun hadde nektet å akseptere ham som venn eller følger på sosiale medier.

«Greit», hørte hun seg selv si. «Du skylder meg en unnskyldning, AJ.»

For mange ting, la hun stille til.

«Apropos det», sa han nå og slengte genseren over skuldrene. «Ingen kaller meg AJ lenger. Det er Austin Johnstone.»

«Vel», snerret hun og kjempet mot en ny, uvelkommen bølge av lengsel. Herregud, så sexy han var. «Du vil alltid være AJ for meg.»

Noe som lignet beundring flimret i øynene hans. Hun ville ikke vente på at det skulle nå munnen hans. Hjertet hennes satt allerede i halsen, og hun hadde ikke tenkt å vise hvordan nærværet hans påvirket henne.

«Hent meg klokka sju», sa hun og snudde seg igjen.

Og hun følte øynene hans brenne seg inn i ryggen hennes hele veien til broen.

«Hvor skal du, pappa?»

Tvillingene kastet blåøyde blikk på ham. «Du lukter godt», bemerket Ruby.

«Ut med en gammel venn», sa han og satte middagstallerkenene inn i oppvaskmaskinen.

«Riktig … en gammel venn.»

Belles stemme var hånlig, på den godmodige måten søsteren hans alltid snakket på, da hun reiste seg fra stolen og skjøv ham bort fra oppvaskmaskinen.

«Det er best du går – du kommer for sent. Jeg tar meg av dette.»

Jetson kom ruslende inn fra salongen, mens Josiah kastet en plastbil i retning av den høylytte TV-en.

«Josiah, ikke kast ting på TV-en. Hvis du ikke liker det som er på, så slå den av. Jetson, hent leken.»

På Belles ordre marsjerte Josiah bort til TV-en, mens hunden gikk rett mot bilen. Han plasserte leken ved søsterens føtter.

«Bra jobbet, søs!» Austin var imponert.

Belle hadde lært et og annet om hunder av ham, og som oversykepleier på det lokale sykehjemmet hadde hun også vært den største støttespilleren for Thera Pups siden han hadde startet selskapet. Hun hadde sørget for at han hadde fått mange regelmessige besøk til Lavender Springs.

Belle elsket menneskene på sykehjemmet. Nesten like mye som alle elsket hundene han sendte dit for å holde dem med selskap to ganger i uken. Det var mye som talte for dyreassistert intervensjon, og flere fordeler gjensto å oppdage. At hun støttet ham i alle aspekter av livet hans, var noe han aldri kunne være takknemlig nok for. Og så var hun så flink til å distrahere tvillingene når han holdt kveldsseminarene sine på nettet.

Han hadde inspirert mange til å starte lignende hundeassistansefirmaer over hele landet. Spesielt etter at han hadde begynt å dele det faktum at forskningen hans – som snart skulle deles i sin helhet i artikkelen han holdt på å skrive – viste at hunder hadde potensial til å oppdage sykdommer hos mennesker.

Han sukket og ble stående i døråpningen. «Hva skal jeg gjøre uten deg her, Belle?»

«Det kommer til å gå helt fint.» Hun smilte varmt til ham. «Det har gått lang nok tid, Austin. Du klarer deg bra nå. Ebby ville vært stolt av deg.»

En klump satte seg fast i halsen. Noen ganger så han for seg Ebby se ned på ham og barna. Krøllene hennes pleide å danse på en bestemt måte når hun ristet på hodet i kjærlig misbilligelse, og de ville danse hele tiden nå, hvis hun så måten han gjorde ting på iblant.

Over fem år uten henne. Over fem år siden Josiah og Ruby ble født.

Men det var lettere å smile nå for tiden. Dagene da han knapt hadde orket å stå opp av sengen, lå bak ham.

Det hadde føltes riktig den gangen, å selge huset i London og kjøpe familiens hjem i Brookborough av foreldrene etter at de hadde flyttet utenlands på grunn av morens helse. Ebbys livsforsikring, pluss pengene fra huset i London, hadde gjort at han ikke trengte å jobbe på en stund, og han hadde kunnet konsentrere seg om å sørge for at tvillingene hadde det bra, samtidig som han bodde på stedet der folk kjente ham best. Belle hadde også gjort mer enn nok ved å flytte inn her sammen med ham.

Men nå glitret forlovelsesringen fra Bryce på fingeren hennes. Alle ville savne henne når hun flyttet til Leeds. Han hadde tenkt på å selge huset også. Skaffe seg noe mindre som han kunne klare på egen hånd, i tillegg til å ta seg av den store arbeidsmengden han stadig tok på seg.

«Hvorfor står du fortsatt der? Gå!» sa Belle til ham. «Hils Lucie fra meg, og si at jeg snart vil ha en date med henne selv!»

«Det er ikke en date», sa han. «Hun er bare tilbake på besøk. Dette er mitt forsøk på å være høflig.»

Som om Lucie ville ha et stevnemøte med ham. Dette var jenta som hadde reist til Amerika uten engang å ta farvel med ham, før hun blokkerte ham fra enhver kontakt med henne. Det hadde vært som om hun, etter å ha vært vennen hans i alle disse årene, plutselig ønsket å utslette ham helt fra sin verden.

Det hadde tatt ham måneder, kanskje år, å komme over det. Han hadde aldri forstått hva han hadde gjort for å få henne til å skyve ham fra seg på den måten.

Austin tok den velkjente veien forbi det grønne området, og minnene om alt Lucie og han hadde delt, strømmet på. Hun hadde vært så viktig for ham i alle disse årene, at han aldri hadde klart å samle mot til å sette alt på spill ved å fortelle henne hva han virkelig følte for henne.

Men det var nok bra. Hun hadde tydeligvis aldri hatt den samme gløden for ham.

Etter at hun hadde dratt, hadde han ikke kunnet dra til universitetet fort nok.

Han visste praktisk talt ingenting om henne nå, bortsett fra at hun hadde fått en tapperhetspris for å ha reddet noen barn fra en skole etter et jordskjelv i Nepal. Hvorfor var hun tilbake i Brookborough nå?

Da han hadde skjønt at det var hun som hadde falt i bekken, hadde han nærmest fått sjokk. Selv når hun var sint, var hun fascinerende. En gang hadde hun vært ei fortapt lita jente med amerikansk aksent. Hun hadde grått mye. Men så hadde hun vokst opp – fort.

Det hadde vært noe udefinerbart ved henne som han aldri hadde klart å sette fingeren på. En slags indre ild … en trass som fikk ham til å klø etter å være i nærheten av henne, etter å høre hennes neste plan eller ambisjon. Han hadde aldri klart å følge med.

Så hadde hun dratt for å studere medisin i Amerika uten å fortelle ham det. Han fikk høre det fra bestemoren. Og Lucie hadde blokkert ham … sluttet å trenge ham. Alt på hennes premisser.

Kjærlighet. Hat.

Han hadde følt begge deler for henne – like sterkt. Det var derfor han var her i kveld. Kanskje han endelig ville få noen svar …

En velkjent skygge drev mot døren bak glasset. Bestemor May åpnet og nikket vennlig til ham. «Hun er ovenpå. Hvordan går det, kjære?»

«Du vet …»

Han kunne se at det likegyldige skuldertrekket hans ikke lurte henne. Det prikket varmt i nakken da han kikket over skulderen til May og opp trappen.

«Og hvordan går det med Josiah og Ruby?»

Austin hørte henne knapt. Lucie hadde dukket opp fra sitt gamle rom på trappeavsatsen. Hun møtte blikket hans. De brune øynene hennes var uleselige, men gangen var bestemt. Dette var definitivt ikke den gjennomvåte, uheldige Lucie som han hadde trukket opp av bekken tidligere. Dette var en voksen Lucie. Fortsatt en kraft å regne med, en vakker tornado som alltid.

Bestemoren snudde seg mot henne. «Hvor skal du på daten din?»

«Det er ikke en date», sa de i kor.

Lucie himlet med øynene, akkurat som hun pleide å gjøre. Han lo halvveis av den hemmelige koden deres for voksne vet ingenting. Det lettet litt på spenningen.

«Ha det gøy nå, unger.»

May undertrykte et smil. Hun hadde det samme ansiktsuttrykket som han nettopp hadde sett hos Belle – som om de begge pønsket på noe. De visste at han og Lucie bare hadde vært venner. Men de mistenkte også at han alltid hadde vært forelsket i henne – og de visste at han ikke hadde vært sammen med noen siden Ebby døde.

«Vel, hvor skal du ta meg med?»

Lucie tok på seg et par flate sko idet May lukket stuedøren bak seg.

«The Old Ram Inn», svarte han.

Hun var litt for velkledd for puben på hjørnet, men de pleide å møtes der hver fredag med gjengen. Kanskje han burde ha anstrengt seg litt mer og bestilt bord på thai-restauranten i utkanten av byen …

«The Old Ram Inn. Har de fortsatt den biffpaien med de herlige, fete pommes fritesene?»

«Selvsagt.» Han smilte. Hun så ut som et barn igjen da hun spurte om det.

«Og den gamle røde løperen som ser ut som noe fra et kasino på åttitallet?»

«Den eneste ene», bekreftet han.

Lucie nikket, som om hun krysset av noe på en liste hun kanskje hadde laget på flyet hit fra … Nepal?

«Bra, jeg har savnet det.»

*

Han så på Lucie som trommet neglene mot saltbøssen mens de ventet på maten. Puben var like travel som alltid. Men til tross for bakgrunnsstøyen, var det en anspent spenning mellom dem.

«Så …», begynte Austin nølende.

Lucie kastet det blanke håret over skulderen og fiklet med kragen på blazeren. «Så …», gjentok hun og lot blikket vandre, som om hun allerede var på utkikk etter en fluktrute.

«Du kom på forsiden av lokalavisen. Din heltemodige redning og pris. Alle snakket om det. Jeg ville ha gratulert deg selv hvis du ikke hadde blokkert meg fra alt. Det var ikke mulig for meg å kontakte deg.»

Paiene deres kom. Lucie stirret på den dampende tallerkenen med biff, mens en skål med pommes frites ble plassert mellom dem. Servitrisen så interessert på dem. Alle her så på dem. For dem som ikke kjente Lucie, måtte det se ut som om han var på en date.

AJ senket skuldrene. Lucie smakte på maten.

«Vi skal vel ikke snakke om alt det der?» sa hun til slutt og møtte blikket hans.

Advarselen i tonen hennes gjorde ham irritert. «Hvorfor blokkerte du meg, Lucie?»

«Jeg trodde ikke du ville legge merke til det engang.»

«Hva? Hvorfor sier du det? Du behandlet meg som om jeg prøvde å slå deg ned eller noe! Hva gjorde jeg som var så galt?»

Lucie sukket tungt. «Det spiller ingen rolle nå, AJ. Det er mange år siden. Var det derfor du tok meg med hit? For å grave opp fortiden?»

Austin trakk pusten dypt inn. Gamle Nigel – han som solgte frukt og grønnsaker på lørdagsmarkedet – stirret på dem fra baren. Det var noe med å sitte overfor Lucie som fikk ham til å oppføre seg som en tenåring igjen. Han anstrengte seg for å roe seg ned.

«Vi tilbrakte all vår tid sammen», sa han. «Og så bare … dro du. Uten et ord, Lucie. Det henger bare ikke på greip.»

«Hvorfor spør du ikke Claire Bainbridge?»

Austin tenkte hardt. Hva hadde Belles venninne Claire med saken å gjøre? «Jeg aner ærlig talt ikke hva du …»

«Som jeg sa, det spiller ingen rolle nå, gjør det vel?» Stemmen var rolig, men det var ild i øynene hennes.

Han kunne ikke fatte hva hun mente.

«La oss snakke om deg, Austin Johnstone. Jeg hører du er gift nå, og bor i London. Jeg antar at du er her på besøk hos foreldrene dine. Hvordan har de det?»

Visste hun det ikke? Hadde ikke May fortalt henne det?

Måten hun så på ham på, fortalte ham at nei, hun visste ingenting.

«Kona mi gikk bort», sa han stille. «Nå er det bare meg og tvillingene. Vi flyttet tilbake hit fra London for noen år siden. Jeg kjøpte huset til foreldrene mine da de flyttet til den italienske kysten på grunn av mors astma.»

Lucies så sjokkert ut. Så strakte hun seg over bordet og grep hendene hans.

«AJ, jeg er så lei for det. Stakkars Claire.»

Claire?

Han trakk hendene til seg. «Hva er det med deg og Claire? Jeg var ikke gift med Claire! Hun het Ebony-Ebby. Vi kalte henne Ebby.»

Lucies ansikt ble spøkelseshvitt. «Ebby …?»

Austin så stort på henne. «Har ikke May fortalt deg noe?»

«Jeg ba henne la være», sa hun lavt og rev i en serviett. «Jeg ville ha en pause fra Yorkshire, ellers ville jeg ha fått for mye hjemlengsel. Jeg ville fokusere på studiene mine. Alt jeg visste, var at du praktiserte psykiatri og hadde kone og barn …» Hun rettet seg opp. «Men det er ikke poenget. Jeg kondolerer så mye, AJ.»

Så rynket hun pannen, som om det var noe annet som var i ferd med å synke inn. «Sa du at du har kjøpt huset til foreldrene dine?»

